werk – Sonder Kwinte en Kwale
God Gebruik Ons Werk Vir Sy Doeleindes
May 4, 2020 by Sonder Kwinte en Kwale
Na baie jare van beproewings, het Josef se drome goeie vrugte afgewerp. Farao het nie net die hele Egipte se werksaamhede aan Josef toevertrou nie, sy broers het na hom gekom om voedsel te soek toe die hongersnood hulle getref het en hulle het voor hulle broer gebuig, alhoewel hulle nie dadelik geweet het dat dit hy was nie. Dit was al die tyd God se bedoeling om die sewe jaar van oorvloed en sewe jaar van hongersnood te gebruik om sy volk na Egipte te lei waar hulle hul toevlug sou neem.
God het die omstandighede gebruik om Josef voor te berei om Sy plan uit te voer.
Toe Jakob gesterf het, was Josef se broers bevrees dat hy uiteindelik sy wraak sou neem. Maar Josef het op God se doel bly fokus en so gereageer: "Julle wou my kwaad aandoen, maar God wou daarmee goed doen […] die redding van baie lewens" (Genesis 50:20). Josef het net 'n klein gedeelte gesien van hoe hy inpas by God se groter plan, wat ons vandag kan sien. Eendag sal Josef presies sien hoeveel lewens hy help spaar het.
Jakobus 1:2-3 sê: "My broers, julle moet baie bly wees wanneer allerlei beproewings oor julle kom, want, soos julle weet, as julle geloof die toets deurstaan het, stel dit julle in staat om te volhard." Wanneer ons getrou is in tye van beproewing, maak ons die deur oop vir God om wonderlike dinge deur ons te doen. Dit is belangrik om te vertrou dat God ons werk kan en sal gebruik om karakter te bou, ons te versterk en uiteindelik resultate te lewer wat ons nooit anders sou bereik het nie.
Wanneer ons op Jesus gefokus bly, kan ons die vertroue hê dat God ons werk op groter maniere gebruik as wat ons kan dink. Ons mag dalk sien hoe God ons werk in die groter prentjie gebruik, soos Josef het. Eendag sal ons almal sien watter rol ons getrouheid in God se plan gespeel het.
Daag jouself uit om toe te laat dat God jou deur moeilike omstandighede louter en die betekenis van jou werk vir sy doel en sy heerlikheid verhoog.
Tagged bedoeling, doeleindes, drome, werkLeave a comment
Ons Werk is Ons Keuse
April 27, 2020 by Sonder Kwinte en Kwale
In Genesis 37:5-7 en 9, het Josef gedroom oor God se roeping vir sy lewe. Hy het gedroom dat hy in 'n posisie van mag is sodat selfs sy eie gesinslede voor hom buig. Sy broers het natuurlik jaloers geraak en wou die jonger broer van hul doodmaak. Toe hul ver weg van hul huis af was, en Josef gegaan het om te kyk of alles reg is by hulle, het hul die geleentheid aangegryp om hom as a slaaf te verkoop. Josef het so te sê 'n ompad geneem om by sy werklike doel uit te kom.
Josef was geforseer om as 'n slaaf in 'n ander land te gaan werk, waar die mense geen respek vir hom of vir sy God gehad het nie. Hulle kon egter nie die vryheid om 'n positiewe houding teenoor sy werk te hê, van Josef af wegneem nie. Josef het nie toegelaat dat sy werk hom definieer nie. Alhoewel Potifar Josef se baas was, het Josef gekies om die Here aan te hou dien en om sy werk na die beste van sy vermoë te doen. As gevolg hiervan het God Josef geseën met sukses in alles wat hy gedoen het, en Potifar het hom in beheer geplaas van al sy besittings.
Ons almal droom oor die ideale werk wat ons wil doen.
Miskien is die werk wat jy nou doen ver verwyderd van die droom wat jy vir jouself gehad het. Dit maak nie regtig saak nie – ons almal kies, bewustelik of onbewustelik, wat ons werk vir ons beteken. Die betekenis wat ons aan ons werk gee, bepaal ons houding daaroor en dit bepaal die gehalte en uitnemendheid waarmee ons ons werk verrig – en op die ou end bepaal dit hoe God ons kan gebruik!
Ons het die keuse om ons werk in 'n positiewe lig te sien.
As ons dit doen, sal ons heel moontlik nie net ons werk goed doen nie, maar ons sal toelaat dat ander God in ons sien. Ons identiteit is uiteindelik in God en nie in ons werk nie. Vra God om jou te wys wat Sy bedoeling vir jou werk in Sy koninkryk is.
Hoekom vra jy dalk nie bietjie vir God: Vader, help my om my werk vandag deur U oë te sien. Herinner my daaraan dat U al die goeie werk wat ek uit liefde vir U doen, gebruik om Christus se liefde aan ander te wys. Laat my kollegas Christus vandag in my sien.